Document ID: /roh_data/filtered/fineweb-2-filterrobots_roh.jsonl.gz/20291

Bun 250 atletas ed atlets vegnan a cumbatter durant las proximas duas emnas a San Murezzan per medaglias en las disciplinas da patinadi da sveltezza, bob, skeleton e scarsolar. Els èn vegnids beneventads la gievgia saira a San Murezzan sin la «Medal Plaza» en il rom d'ina festa d'avertura. Tranter auter hai dà in pled da bainvegni dal directur da Swiss Olympic, Roger Schnegg.
Questa festa ha gì lieu parallel a la festa principala a Losanna, ch'è vegnida mussada suenter la part uffiziala a San Murezzan en furma da Public Viewing.
Per la terza giada arda la flomma olimpica en Svizra
Sco finiziun da la festa d'avertura è vegnida envidada tant a Losanna sco era a San Murezzan la flomma olimpica. A San Murezzan da l'anteriur passlunghist Albert Giger, che ha gudagnà ina medaglia da bronz cun la staffetta als gieus olimpics 1972 a Sapporo.
Cun quai arda uss per la terza giada insumma la flomma olimpica en Svizra, per la terza giada era a San Murezzan. Là han gia gì lieu ils onns 1928 e 1948 gieus olimpics.
Song uffizial cun rappunz rumantsch
Sco igl è usit tar occurrenzas olimpicas datti er per ils gieus olimpics da giuvenils ina chanzun uffiziala, in song spezial ed adattà. Er part da questa chanzun fa il rappunz grischun Ivo Orlik, alias Giganto. Il moderatur dad RTR, Livio Foffa ha pudì discurrer cun el.
E qua pudais vus era tadlar la chanzun uffiziala «Start now».
RTR novitads 06:00